Niels Bloch Jespersen (S), 2000-05-22:
Jeg vil godt starte med at takke miljø- og energiministeren for besvarelsen af forespørgslen, som jo meget klart trækker nogle af hovedlinjerne op i den indsats, som dansk miljøpolitik spiller internationalt.
Den internationale miljøindsats er en meget vigtig sag for Socialdemokratiet, for regeringen og for Danmark.
På miljøområdet har Danmark i en årrække været i front.
Vi har som et af de få lande fulgt op på de nødvendige og meget fremadrettede målsætninger fra Riokonferencen i 1992, herunder om øget bistand til udviklingslandene.
På miljøområdet er Danmark et land, der internationalt lyttes til.
Den grønne profil er i dag en vigtig international dimension, der ofte danner baggrund for markedsføringsindsatsen af danske miljøprodukter og dansk miljøekspertise.
Denne miljøeksport stiger år for år, så der er både nationale, regionale og internationale gode grunde til at fastholde Danmarks indsats på miljøområdet.
I dag udgør internationalt miljøsamarbejde en stigende del af miljøpolitikken og et vanskeligt politikområde, som er præget af uenighed mellem rige og fattige lande og mellem miljøhensyn og kommercielle interesser.
Regeringens arbejde går målrettet på at opnå pragmatiske løsninger, og Socialdemokratiet vil også i fremtiden lægge stor vægt på at støtte realiseringen af de globale og regionale miljøkonventioner.
EU er tyngdepunktet for Danmarks internationale miljøsamarbejde.
Amsterdamtraktaten har betydet mere ambitiøse målsætninger for det europæiske samarbejde, også på miljøområdet.
Bæredygtighed er i dag et af nøgleordene for EU's virksomhed, og forsigtighedsprincippet er blevet knæsat som et gennemgående princip i forbindelse med miljø og sundhed.
Efter Rådsmødet i Helsingfors i december 1999 har integration af miljøhensyn i de forskellige sektorer fået en høj prioritet i EU-samarbejdet, og denne indsats vil bl.a. være udgangspunkt for Danmarks udspil til den globale miljøkonference Rio plus 10 i år 2002. Det er en kendsgerning, at samarbejdet i EU har betydet en styrkelse af sikkerhedsniveauet i Danmark, og det kan så også være et svar til hr. Søren Kolstrup.
Af de 189 retsakter i EU om miljøet betød de 40, altså over 20 pct., en styrkelse af det danske sikkerhedsniveau.
To retsakter påvirkede sikkerhedsniveauet negativt, og for fire retsakters vedkommende er status usikker.
Socialdemokratiet vil fortsat arbejde for en styrkelse af beskyttelsesniveauet i det indre marked, herunder et forbud mod produktion og brug af de såkaldte POP-stoffer som f.eks. DDT og dioxin.
Det er stoffer, der er farlige for mennesker og miljø og ikke nedbrydes i naturen, men spredes over hele verden, hvor de ophobes i levende organismer.
Danmark arbejder på at få en førende rolle inden for EU med bekæmpelse af ikke blot udledning af dioxin, men også regulering af produktion og anvendelse af de ca. 20.000 kemiske stoffer, der i dag er i brug, udgør et vigtigt mål i Socialdemokratiets indsats for miljø og sundhed.
Fra dansk side er der lagt op til, at miljøkriminalitet indgår i Europols mandat, og det er en udvikling, som Socialdemokratiet støtter.
EU's udvidelse mod øst er først og fremmest et fredens projekt.
Med hensyn til Østersøområdet har vi i Danmark en klar interesse i hurtigst muligt at få fjernet forureningskilderne i de gamle østbloklande, og der er her brug for en betydelig støtte, så de nye demokratier i løbet af en begrænset årrække kan leve op til EU's miljøkrav.
Også når det gælder de globale miljøaftaler, betyder EU-samarbejdet en hensigtsmæssig koordinering af de 15 landes fælles indsats, hvor det danske medlemskab af EU giver Danmark en vigtig platform for at få indflydelse på internationale miljøforhandlinger.
En samlet EU-indsats er ofte en nødvendig forudsætning for at opnå resultater, og i dag må EU betragtes som en progressiv international faktor i forhandlinger om globale miljøaftaler, hvor EU ofte fungerer som brobygger mellem minimalistisk indstillede OECD-lande og udviklingslandene.
Over for udviklingslandene har Danmark deltaget på et højt niveau sammenlignet med andre lande i en række projekter med det overordnede mål at gøre modtagerlandene bedre i stand til at løse deres miljøproblemer.
Det er en indsats, der bør fortsættes, og som i fremtiden i stigende grad skal fokusere på at inddrage NGO'ere og den private sektor.
Lad mig til afslutning takke SF for denne forespørgselsdebat, hvor jeg på Socialdemokratiets vegne kan bekræfte, at man også i fremtiden kan være sikker på at finde Socialdemokratiet på de aktives side i kampen for at sikre miljø og sundhed nationalt, regionalt, i Europa og globalt.